Heildarsala Össurar samkvæmt bráðabirgðauppgjöri fyrir nýliðið ár var um prósentu lægri en áætlanir gerðu ráð fyrir . Ástæðan fyrir þessu er minni sala á síðasta ársfjórðungi ársins en það má rekja til samdráttar til ákveðins viðskiptavinar og á tilteknum mörkuðum . Talið er að um tímabundinn samdrátt sé að ræða . Þetta kemur fram í tilkynningu til Kauphallarinnar . Samkvæmt tilkynningunni nam sala á árinu 2019 686 milljónum bandaríkjadollara sem samsvarar 5% innri vexti og 16% heildarvexti . Afkomuspáin gerir ráð fyrir því að EBITDA , leiðrétt fyrir einskiptisliðum , nemur 150 milljónum dollara eða ríflega fimmtungi af heildarsölu . Sala á fjórða ársfjórðungi námu 180 milljónum dollara eða 1% innri vexti og 10% heildarvexti . Bráðabirgðatölurnar hafa ekki verið yfirfarnar af endurskoðanda . „ Bráðabirgðauppgjör fjórða ársfjórðungs veldur vonbrigðum en salan á árinu er mikil með 16% heildarvexti og 5% innri vexti . Þrátt fyrir tímabundinn hægagang í sölu stoðtækja á fjórða ársfjórðungi erum við fullviss um að markaðsstaða okkar haldi áfram að vera sterk og við gerum ráð fyrir áframhaldandi innri vexti árið 2020 . Arðsemi liðins árs var minni en við reiknuðum með sem má að mestu leyti rekja til minni sölu en ráð var gert fyrir á fjórða ársfjórðungi , “ er haft eftir forstjóranum Jóni Sigurðssyni í tilkynningunni . Áður en afkomuspáin birtist hafði hlutabréfaverð Össurar í kauphöllinni í Kaupmannahöfn hækkað um 76% á síðastliðnu ári en frá því að spáin birtist hefur gengi bréfanna lækkað um 5% og stendur þegar þetta er skrifað í 53,6 dönskum krónum á hlut . Össur mun birta uppgjör fjórða ársfjórðungs og ársskýrslu sína þann 4. febrúar næstkomandi .